Un dels objectius estratègics de la Unió Europea en l'àmbit de la sanitat animal és el d'assegurar un elevat nivell de salut pública i de seguretat alimentària amb la reducció de la incidència de zoonosis en humans i la disminució del riscos biològics i químics.
En el marc dels programes de lluita i eradicació de malalties s'han dut a terme campanyes de sanejament ramader a les explotacions de boví des de l'any 1989 amb l'objectiu d'eradicar la tuberculosi, la brucel·losi, la peripneumònia enzoòtica i la leucosi bovina.
Actualment aquest objectiu s'ha assolit en totes les explotacions bovines a excepció de la tuberculosi, que encara roman en algunes explotacions no qualificades.
Un segon objectiu estratègic de la Unió Europea és aconseguir una reducció de la incidència de malalties animals, clau per obtenir millores en l'economia de les àrees rurals.
Destaca en la nova estratègia de salut animal la importància del paper que hi tenen els agricultors, els ramaders i els propietaris dels animals, que la consideren essencial per a la supervisió, conservació i foment de la salut dels animals de granja i en la prevenció i detecció de les malalties; així com el paper que han de tenir les professions veterinària i ramadera, que haurien de liderar el desenvolupament i la prestació de serveis especialitzats i proactius, com la planificació de la salut animal.
El sector boví català ha encarat aquest repte europeu i ha dut a terme una reestructuració de les agrupacions de defensa sanitària (ADS) que permet una major eficàcia de la col·laboració del sector ramader amb l'Administració en la prevenció, el control, la lluita i l'eradicació de les malalties dels animals de producció.
El tercer objectiu estratègic és millorar la competitivitat, la cohesió i el creixement econòmic, garantint la lliure circulació de béns i permetent els moviments pecuaris.
En aquest sentit, disposar del títol d'indemne de determinades malalties suposa una garantia addicional que millora les transaccions comercials i permet incrementar la competitivitat de les explotacions de boví reproductor de Catalunya; alhora, disposar d'un nombre més alt d'explotacions bovines indemnes permet avançar en la lluita contra les malalties corresponents.
En aquest context, la Comissió europea va dictar la Decisió 2004/558/CE, de 15 de juliol, que aplica la Directiva 64/432/CEE, pel que fa a les garanties addicionals per als intercanvis intracomunitaris d'animals de l'espècie bovina relacionades amb la rinotraqueïtis infecciosa bovina, i a l'aprovació dels programes d'eradicació presentats per determinats estats membres, i va aprovar les garanties addicionals esmentades per als intercanvis.
D'acord amb els articles 7.1.c) i 16.1.b) de la Llei 8/2003, de 24 d'abril, de sanitat animal, els propietaris o els responsables dels animals, comerciants importadors, exportadors, transportistes i professionals que exerceixen activitats relacionades amb la sanitat animal, han d'aplicar i dur a terme totes les mesures sanitàries imposades per la normativa vigent així com les mesures sanitàries obligatòries que s'estableixin per prevenir, lluitar, controlar o eradicar les malalties dels animals.
D'acord amb l'article 116.1.d) de l'Estatut d'autonomia de Catalunya, correspon a la Generalitat, respectant el que estableixi l'Estat en exercici de les competències que li atribueix l'article 149.1.13 i 16 de la Constitució, la competència exclusiva en matèria de ramaderia, que en tot cas inclou la sanitat animal en els supòsits en què no tingui efectes sobre la salut humana.
D'acord amb el Decret 200/2010, de 27 de desembre, de creació, denominació i determinació de l'àmbit de competència dels departaments de l'Administració de la Generalitat de Catalunya, corresponen al Departament d'Agricultura, Ramaderia, Pesca, Alimentació i Medi Natural les polítiques de ramaderia, i dins d'aquest Departament, correspon a la Direcció General d'Agricultura i Ramaderia ordenar la producció ramadera i la sanitat animal, d'acord amb el Decret 336/2011, de 10 de maig, de reestructuració del Departament d'Agricultura, Ramaderia, Pesca, Alimentació i Medi Natural.
En conseqüència, a proposta de la Direcció General d'Agricultura i Ramaderia, i d'acord amb les atribucions que m'han estat conferides,
Aquesta Ordre té per objecte establir el marc de les mesures sanitàries obligatòries que de forma genèrica han de practicar totes les explotacions bovines ubicades a Catalunya en relació amb les malalties que disposen de programes sanitaris oficials.
Als efectes d'aquesta Ordre s'entenen per mesures sanitàries obligatòries el conjunt d'actuacions periòdiques que han de realitzar les explotacions bovines en funció de la seva classificació productiva i sanitària així com la prohibició de pràctiques no permeses.
Aprovació i publicitat de les mesures sanitàries obligatòries dels bovins
El/la director/a general competent en matèria de sanitat animal establirà, mitjançant resolució publicada en el DOGC, les mesures sanitàries obligatòries del boví d'acord amb la normativa vigent, el contingut de les quals es farà públic al web del Departament competent en la matèria [URL] i que es pot obtenir en qualsevol de les seves dependències.
Aquestes mesures s'actualitzen anualment llevat que raons de sanitat animal en justifiquin una actualització urgent.
L'incompliment de les mesures sanitàries obligatòries és sancionable d'acord amb el que estableix la Llei 8/2003, de 24 d'abril, de sanitat animal.